وزارتِ تعلیم
مرکزی وزیر تعلیم نے جموں کے آئی آئی ایم میں ہیپی نیس کے سینٹرآنندم کا افتتاح کیا
ہیپی نیس  کو تعلیمی نصاب میں شامل کرنا ہمارے ملک کو با اختیار بنانے کی جانب اہم قدم : جناب رمیش پوکھریال نشنک
نئی دلّی ، 30 مارچ / تعلیم کے مرکزی وزیر جناب رمیش پوکھریال نشنک نے آج ورچوول طور پر ہیپی نیس کے سینٹر آنندم کا افتتاح کیا ۔ اس موقع پر جموں و کشمیر کے لیفٹننٹ گورنر جناب منوج سنہا ، آرٹ آف لیونگ فاؤنڈیشن کے بانی جناب شری شری روی شنکر موجود تھے ۔ آئی آئی ایم جموں کے بورڈ آف گورنر کے چیئر مین ڈاکٹر ملند کامبلے نے ، اِس تقریب کی صدارت کی ، جب کہ آئی آئی ایم جموں کے ڈائریکٹر پروفیسر بی ایس سہائے بھی ، اِس تقریب میں موجود تھے ۔
اس موقع پر اظہارِ خیال کرتے ہوئے جناب پوکھریال نے ، اِس نئے پروجیکٹ کے لئے آئی آئی ایم جموں کو مبارکباد دی اور ہیپی نیس کے مرکز ، آنندم کی ضرورت کو اجاگر کیا ۔ انہوں نے کہا کہ تعلیمی نصاب میں ہیپی نیس کو شامل کرنا ہمارے ملک کو با اختیار بنانے کی جانب ایک اہم قدم ہے ۔ یہ اقدام ہمارے تعلیمی نظام کو نئی اونچائیوں تک لے جائے گا ، جو قدیم ہندوستانی یونیورسٹیوں جیسے نالندہ اور تکش شِلا کے دور جیسی ہو گی ۔ انہوں نے وضاحت کی کہ کس طرح آنندم ، ہیپی نیس کا سینٹر ، قومی تعلیمی پالیسی – 2020 کے ساتھ ربط رکھتا ہے ، جس کا مقصد ہندوستان کے تعلیمی نظام کو 2021 ء تک یکسر تبدیل کرنا ہے ۔ انہوں نے اپنی تقریر کا اختتام ملک کے دوسرے اداروں کو خود اپنے ہیپی نیس سینٹر قائم کرنے کی حوصلہ افزائی کے ساتھ کیا ، جس سے طلباء کو دباؤ سے پاک زندگی گزارنے میں مدد مل سکے ۔
وزیر موصوف نے کہا کہ طلباء اور فیکلٹی کو حتمی میعاد ، کورس کے کام ، تدریسی دباؤ اور پیشہ ورانہ اور ذاتی زندگی کے دباؤ کی وجہ سے بہت زیادہ دباؤ کا سامنا کرنا پڑتا ہے ۔ اس کے نتیجے میں اساتذہ اور طلباء کو ڈپریشن کا سامنا ہو سکتا ہے ۔ اس لئے یہ سینٹر ذہنی تناؤ کو کم کرنے اور مثبت رویہ کو فروغ دینے میں مدد کریں گے ۔ انہوں نے مزید کہا کہ یہ سینٹر آئی آئی ایم جموں میں تمام فریقوں کی مجموعی ترقی کی حوصلہ افزائی کرے گا ۔
انہوں نے مزید کہا کہ جموں کے انڈین انسٹی ٹیوٹ آف مینجمنٹ میں آنندم قائم کرنے کا مقصد مجموعی بہتری پیدا کرنا ہے ۔ سینٹر میں مسلسل جسمانی ورزش طلباء اور فیکلٹی دونوں کے لئے جسمانی سطح پر تندرستی میں تعاون کرے گی ۔ جناب پوکھریال نے مزید بتایا کہ سینٹر کا یہ ویژن ہے کہ سبھی کو مسلسل کوششوں کے ذریعے آنند کی کیفیت حاصل ہو سکے ۔ انہوں نے کہا کہ سانس لینے کی ورزش جیسے پرانایام اور ذہنی مراقبے کی ورزش کی جا رہی ہے ، جو قوت میں اضافہ کرنے میں مدد کرتی ہیں ۔ انہوں نے کہا کہ اس کے علاوہ ، دھیان کی ورزش کی بھی حوصلہ افزائی کی جائے گی ۔
وزیر موصوف نے بتایا کہ ہیپی نیس کے سینٹر آنندم کے تصور کے تحت بنیادی سرگرمیوں کو پانچ وسیع زمروں یعنی مشاورت ، مجموعی صحت ، ہیپی نیس سے متعلق اختیاری کورس ، ترقی ، تحقیق ، لیڈر شپ اور فیکلٹی ڈیولپمنٹ شامل ہیں ۔ انہوں نے مزید کہا کہ سینٹر کے لئے ماہرین کے مشاورتی بورڈ میں مختلف تعلیمی ، تحقیق اور صنعت کے ماہرین شامل ہیں ۔
شرکاء سے خطاب کرتے ہوئے جناب سنہا نے ہیپی نیس سے متعلق اپنا تصور پیش کیا ، جس میں انہوں نے ہمارے پڑوسی ملک بھوٹان کی مثال پیش کی ، جو ہیپی نیس کے انڈیکس میں بہت اوپر ہے ۔ انہوں نے کہا کہ دولت کو ناپنے کا درست طریقہ رقم کو ناپنا نہیں بلکہ ہیپی نیس کو ناپنا ہے ۔ انہوں نے طلباء کو یوگا ، دھیان اور دیگر روحانی ورزشوں کے فوائد کے بارے میں بتایا کہ کس طرح خوش رہ کر ، وہ اپنی مجموعی کار کردگی کو بہتر بنا سکتے ہیں اور بھگوان کی پوجا کرنے کا بہترین طریقہ خوش رہنے کا آئیڈیا ہے ۔
ہیپی نیس کے سینٹر کے لئے آنندم کا نام ہندوستان کی روایتی ذہانت سے اخذ کیا گیا ہے، جس میں مکمل آگہی کو ہی آنندم کہا جاتاہے ۔ آنندم کا مقصد صرف خوشی ہی نہیں بلکہ حق کا علم حاصل کرنا ، اچھے کام کرنا اور آس پاس کی خوبصورتی سے محظوظ ہونا ہے ۔ آنندم کے لئے ٹیگ لائن میں ، اِس تصور کو مزید پختہ کیا گیا ہے کہ یہ ہر ایک کی بہتری کے لئے کام کرے گا ۔ اس کی ٹیگ لائن ہے ، ‘‘ سرو بھوت ہِتے رتاہا ’’ ، جس کا مطلب ہے ، ہمیشہ سب کی فلاح کے لئے تحریک حاصل کریں ۔
۔۔۔۔۔۔۔۔۔۔ ۔۔۔۔۔۔۔۔۔۔۔۔۔۔۔ ۔ ۔ ۔ ۔۔۔۔۔۔۔۔۔۔۔۔۔۔۔۔۔۔۔۔۔۔۔۔ ۔ ۔ ۔۔۔ ۔۔۔۔۔۔۔۔

U. No. 3198
(Visitor Counter : 196